钦定古今图书集成/历象汇编/庶征典/第131卷 > 王充论衡 > 《答费鹅湖水灾歌》郑毅
## 钦定古今图书集成/历象汇编/庶征典/第131卷 > 王充论衡 > 《答费鹅湖水灾歌》郑毅

“忽听扣门声，呼童进来问。问童客何如，云客头已白。
衣裳半泥沙，面貌浑菜色。自言昔遭兵，今又逢水厄。
家业付东流，世味吞黄蘗。欲死已无棺，求生又无策。
乡邦有仁人，扶筇诉艰棘。我一闻此言，寸心真怵惕。
仓皇为披衣，相见坐以席。亟欲问其详，未语泪先滴。
云今岁庚辰，六月当九日。雷鼓震天鸣，电旗翻地赤。”
风雨蓦然来，天地都昏黑。高嶂起惊涛，层峦崩巨石。
溪石山上浮，山石田中积。水涨高如山，莫计寻与尺。
低田尽为溪，高地皆成碛。或谓起山蛟，或云腾蜥蜴。
突然到吾庐，浸没墙与壁。大儿亟升木，顾妇已无迹。
少妇牵孤儿，登楼梯已失。两弟逐猪牛，一去无消息。
夫妻子母情，悠悠竟何极。哀哀鸿雁“群，今作鱼龙食。
老父岂前知，预办登山屐。”馀生幸苟存，晚计何能画。
屋破基已荒，沙砾难为拾。灶沈仓则浮，米粟无遗粒。
呼天天已倾，呼地地已坼。官衙似海沈，门屏多遮隔。
妻子诉衷情，三见三遭斥。乡人似予家，不止二三百。
欲语气不充，欲行脚无力。无田尚有粮，无丁犹有役。
里胥肆征求，鸡犬无宁夕。倘念同一乡，幸为施阴德。
“嗟我无官守，嗟我无言责。虽济杖无钱，欲赈舟无麦。
汝饥由我饥，汝溺由我溺。官若听我言，我岂为汝惜。
相送泪盈把，不但青衫湿。